ธปท.จับตาแบงก์ปล่อยสินเชื่อหวั่นหนี้เสียเพิ่ม
ธปท.จับตาดูการแข่งขันการปล่อยสินเชื่อ หวั่นกระทบคุณภาพสินเชื่อและฐานะระบบแบงก์ในอนาคต
23 ธ.ค. 2553

ธปท.จับตาดูการแข่งขันการปล่อยสินเชื่อ หวั่นกระทบคุณภาพสินเชื่อและฐานะระบบแบงก์ในอนาคต
นายเกริก วณิกกุล  รองผู้ว่าการ ด้านเสถียรภาพสถาบันการเงิน ธนาคารแห่งประเทศไทย (ธปท.) กล่าวว่า ธปท.ยังสนับสนุนให้ธนาคารพาณิชย์มีการแข่งขันกันปล่อยสินเชื่อ โดยไม่ได้กังวลว่าจะเกิดปัญหาฟองสบู่ในระบบสินเชื่อหรือภาวะเศรษฐกิจในปีหน้า เพราะตราบใดที่ประชาชนได้ประโยชน์ ยกเว้นธนาคารพาณิชย์แข่งขันกันน้อยเกินไป หรือมีแข่งขันมากเกินไป จนเกิดการวิเคราะห์สินเชื่อต่ำกว่ามาตรฐาน ทำให้คุณภาพสินเชื่อลดลง และกระทบฐานะธนาคารในอนาคต  ธปท.ถึงจะเข้าไปดูแล
"ยอมรับว่า ธปท.กำลังจับตาดูการแข่งขันการปล่อยสินเชื่อของระบบแบงก์ที่มีสูงขึ้นตอนนี้ แต่เราดูจากการบริหารจัดการความเสี่ยง และการวิเคราะห์สินเชื่อที่เหมาะสม"นายเกริกกล่าว
ทั้งนี้เท่าที่ติดตามดูธนาคารพาณิชย์ยังมีความระมัดระวังในการปล่อยสินเชื่อ แม้ว่าการแข่งขันจะเพิ่มขึ้น และสภาพคล่องจะสูง โดยสินเชื่อยังขยายตัวได้ต่อเนื่องตามการฟื้นตัวของเศรษฐกิจ